Cachén yavíj güii,
ga̱a ne̱ canuû chaꞌanj naraꞌa̱a chumanꞌ Caná chumanꞌ na̱j estadó Galilea,
ne̱ nu̱u̱ nii Jesús chaꞌanj yoꞌ a.
Dan me se nacúún nii man Jesús do̱ꞌ,
man nij síí tucuꞌyón snana̱ soꞌ do̱ꞌ,
caꞌna̱ꞌ nij soꞌ chaꞌanj yoꞌ a.
Veé dan,
ne̱ navij na vinó rihaan nij síí navij rá chaꞌanj yoꞌ,
ne̱ cheꞌé dan cataj nii Jesús rihaan Jesús a:
―Taj va̱j na vinó rihaan nij síí navij rá chaꞌanj maꞌ ―taj noꞌ a.
Ga̱a ne̱ cataj Jesús rihaan nii soꞌ a:
―Taj cheꞌé caꞌmi̱i̱ so̱ꞌ da̱nj rihanj maꞌ.
Ni̱ꞌyaj so̱ꞌ,
ne̱ ataa quisi̱j güii qui̱ꞌyáj suun sa̱ꞌ noco̱o á ―taj soꞌ rihaan nii soꞌ a.
Ga̱a ne̱ cataj xnaꞌanj nii Jesús rihaan nij mozó a:
―Quiꞌya̱j soj nu̱ꞌ se vaa cata̱j xnaꞌanj soꞌ rihaan soj á ―taj noꞌ rihaan nij mozó a.
Veé dan,
ne̱ ya̱nj vata̱nꞌ xruj yahi̱j xi̱j a.
Xruj nica̱j caꞌa̱nj chiha̱a̱ (80) litró na me xruj yoꞌ,
ne̱ xruj araa nij yuvii̱ israelitá na rásuun nij soꞌ naꞌnu̱ꞌ nij soꞌ rasu̱u̱n do̱ꞌ,
naꞌya̱ꞌ nij soꞌ do̱ꞌ,
nda̱a vaa taj stucua̱nj Moisés me xruj yoꞌ a.
Ne̱ caꞌneꞌ Jesús suun rihaan nij mozó,
cataj soꞌ a:
―Cara̱a soj na rque nij xruj yahi̱j yoꞌ á ―taj soꞌ rihaan nij mozó yoꞌ a.
Ga̱a ne̱ caraa nij mozó na,
ne̱ ꞌo̱ caraa nda̱a tuꞌva xruj yoꞌ,
quiꞌyaj nij soꞌ a.
Ga̱a ne̱ cataj xnaꞌanj uún Jesús rihaan nij mozó yoꞌ,
cataj soꞌ a:
―Ya̱j roꞌ,
quiri̱i̱ soj do̱j na nu̱u̱ rque xruj,
ne̱ caꞌa̱nj ni̱caj soj na yoꞌ rihaan síí uun chij rihaan nij mozó anica̱j coꞌoo rihaan nij yuvii̱ á ―taj Jesús a.
Ne̱ da̱nj quiꞌyaj nij soꞌ a.
Veé dan,
ne̱ síí uun chij rihaan nij mozó anica̱j coꞌoo rihaan yuvii̱ me se coꞌo soꞌ do̱j tzínꞌ na yoꞌ,
tza̱j ne̱ né na̱ u̱u̱n me yoꞌ a̱ maꞌ.
Nu̱ꞌ guun na yoꞌ na vinó na̱nj ado̱nj.
Ne̱ ne queneꞌe̱n soꞌ me rej cavii na vinó yoꞌ a̱ maꞌ.
ꞌO̱ se ma̱an nij mozó quirii na yoꞌ rque xruj roꞌ,
o̱rúnꞌ nij soꞌ me síí queneꞌen me rej cavii na yoꞌ a.
Veé dan,
ne̱ nacúún síí uun chij yoꞌ man síí naraꞌa̱a caꞌna̱ꞌ síí naraꞌa̱a rihaan soꞌ,
ne̱ cataj soꞌ a:
―Tucuáán ꞌyaj níꞌ me se asino ya̱a̱n rii níꞌ na vinó sa̱ꞌ doj,
ga̱a ne̱ nda̱a cachén coꞌo̱ yuvii̱,
ga̱a ne̱ rii níꞌ se nij doj chugua̱nj.
Tza̱j ne̱ so̱ꞌ me se nda̱a ya̱j quirii so̱ꞌ na vinó sa̱ꞌ doj asânj ―taj síí uun chij yoꞌ rihaan síí naraꞌa̱a yoꞌ a.
Nihánj me se guun cheꞌe̱ Jesús quiꞌyaj Jesús suun sa̱ꞌ noco̱o tihaa̱n me síí me ya̱ soꞌ,
ne̱ nu̱ꞌ nihánj me se vaa quiꞌyaj soꞌ chumanꞌ Caná chumanꞌ na̱j estadó Galilea a.
Da̱nj quiꞌyaj soꞌ,
ne̱ queneꞌen yuvii̱ se vaa niꞌndaj ya̱ sa̱ꞌ vaa soꞌ,
ne̱ cuchumán rá nij síí tucuꞌyón snana̱ soꞌ niꞌya̱j nij soꞌ man soꞌ a.
Ga̱a quisíj canuû chaꞌanj naraꞌa̱a yoꞌ,
ga̱a ne̱ caꞌanj Jesús do̱ꞌ,
nii soꞌ do̱ꞌ,
nij tinúú soꞌ do̱ꞌ,
nij síí tucuꞌyón snana̱ soꞌ do̱ꞌ,
nanij nij soꞌ nda̱a chumanꞌ Capernaum,
ne̱ do̱j güii cayáán nij soꞌ chumanꞌ yoꞌ a.